Folketing
2002-01-15

Vi er helt enige i, at de enkelte trossamfund naturligvis skal betale for deres begravelsespladser, ligesom vi kristne gør, og jeg er klar over, at muslimer kan blive begravet på særlige afsnit på danske kirkegårde. Men det er jo ikke tilfældigt, at muslimer igennem de sidste i hvert fald 10 år har forsøgt at få deres egen plads til muslimske begravelser, og det kan man jo ikke fortænke dem i. Det, der i virkeligheden er grunden til, at jeg spørger, er jo, at der igennem mange, mange år er blevet lagt gentagne hindringer i vejen for, at muslimerne kan få begravelsespladsen. Efter at mange kommuner ikke havde ønsket at lægge jord til, bliver det så endelig muligt at få en plads, som kirkeministeren ganske rigtig siger, i Brøndby Kommune, og det var også til en pris, som muslimerne efter det tilsagn, der var givet, kunne betale på det tidspunkt. Siden hen kommer der så en strid imellem Københavns Kommune og Brøndby Kommune om bebyggelsesprocenter og vurderingspriser osv., og dermed bliver prisen formentlig anderledes, end det oprindelig var tanken.